Postin säästökampanjat ovat kohdistuneet henkilöstöön ja palveluihin, samalla kuin johdon palkkioita on nostettu. Toimitusjohtajan palkat ja palkkiot ovat kivunneet neljässä vuodessa 65 prosenttia 990 000 euroon vuodessa.

Posti on viime vuosina vähentänyt väkeä ja jakelua. Nyt ovat vuorossa noin 700 työntekijän palkan alentaminen.

Vuosikausia jatkuneiden säästötoimien aikana Postin johdon palkat ja palkkiot ovat nousseet reilusti.

Postin toimitusjohtajana vuodesta 2012 toimineen Heikki Malisen palkan ja palkkioiden yhteissummaksi ilmoitettiin vuonna 2014 vielä noin 600 000 euroa. Postin palkka- ja palkkioselvitysten perusteella summa oli vuonna 2017 noussut jo yli 780 000 euroon ja viime vuonna lähes 990 000 euroon. Malisen palkka on siis noussut noin 65 prosenttia viimeisen neljän vuoden aikana.

Yhdelle kuukaudelle jaettuna vuosipalkka on noin 82 500

Myös johtoryhmän tienestit ovat kasvaneet samaan aikaan tuntuvasti. Vielä vuonna 2014 johtoryhmän jäsenien palkat ja palkkiot olivat yhteensä 1,5 miljoonaa euroa, mutta viime vuonna summa oli noussut yli kaksinkertaiseksi 3,6 miljoonaan euroon.

Samaan aikaan yrityksen työntekijämäärä on vähentynyt reilusti. Vielä vuoden 2013 lopulla Postissa oli lähes 26 000 työntekijää.

Viime vuoden lopulla Suomessa oli noin 15 700 postilaista, eli reilut 10 000 vähemmän kuin viisi vuotta aiemmin. Henkilöstön palkat ja palkkiot eivät ole kuitenkaan laskeneet aivan yhtä suoraviivaisesti. Vuonna 2015 henkilöstön palkat ja palkkiot olivat laskeneet 607 miljoonaan, mutta viime vuoden lopulla ne olivat 675 miljoonaa.

Vuonna 2014 Postin liikevaihto oli 1 859 miljoonaa ja liiketulos 51 miljoonaa. Viime vuonna liikevaihto oli 1 610 miljoonaa ja liiketulos 45 miljoonaa euroa.